钦定古今图书集成/明伦汇编/官常典/第063卷 > 高阳王睦
## 钦定古今图书集成/明伦汇编/官常典/第063卷 > 高阳王睦

按《晋书》本传：高阳王睦，字子友，谯王逊之弟也，魏安
平亭侯，历侍御史。武帝受禅，封中山王，邑五千二百
户。睦自表乞依六蓼祀皋陶，鄫、杞祀相，立庙。事下太
常，依礼典平议。博士祭酒刘憙等议：“‘《礼记》王制，诸侯
五庙，二昭二穆，与太祖而五’。是则立始祖之庙，谓嫡
统承重，一人得立耳。假令支弟并为诸侯，始封之君
不得立庙也。今睦非为正统，若立祖庙，中山不得并
也，后世中山乃得为睦立庙，为后世子孙之始祖耳。”
诏曰：“《礼》文不明，此制度大事，宜令详审。可下礼官博
议，乃处当之。”咸宁三年，睦遣使募徙国内八县受逋
逃私占及变易姓名、诈冒复除者七百馀户。冀州刺
史杜友奏睦招诱逋亡，不宜君国。有司奏：“事在赦前，
应原。”诏曰：“中山王所行，何乃至此？览奏甚用怃。然广
树亲戚，将以上辅王室，下惠百姓也，岂徒荣崇其身，
而使民逾典宪乎！此事当大论得失，正臧否所在耳。
苟不宜君国，何论于赦令之间邪！其贬睦为县侯。”乃
封丹水县侯。及吴平，太康初，诏复爵。有司奏封江阳
王。帝曰：“睦退静思愆，改修其德。今有爵土，不但以赦。
江阳险远，其以高阳郡封之。”乃封为高阳王。元康元
年，为宗正，薨于位。世子蔚早卒，孙毅立，拜散骑侍郎。
永嘉中，没于石勒。隆安元年，诏以谯敬王恬次子恢
之子文深继毅后。立五年薨，无嗣，复以高密王纯之
子法莲继之。宋受禅，国除。